送藍吉州
作者：趙蕃
朝代：宋

paragraphs: 前歲公開府，鄰疆我適移。
山坳深遣戍，齋閣遠投詩。
去國哀王粲，逢人說項斯。
春秋其我罪，觀過可仁知。
流轉今初定，保持端自誰。
筆難窮記牘，禮欲簉賓墀。
累日方求棹，傳聞遽解龜。
只云那有是，及此信無疑。
春事崢嶸際，農工勸相時。
吾曹一身計，父母百年思。
鴈渚新浮綠，楊堤亦褭絲。
茲時繫船地，異日寄書期。
學道安時順，餘寒近酒宜。
臨分意無盡，公爾豈其私。